REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 broj: 06–2/169-14

2. jul 2014. godine

Beograd

Z A P I S N I K

PETE SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 2. JULA 2014. GODINE

Sednica je počela u 12.00 časova.

Sednicom je predsedavao Milutin Mrkonjić, predsednik Odbora.

Sednici su prisustvovali članovi Odbora: Konstantin Arsenović, Zoran Bojanić, Branka Bošnjak, Jovica Jevtić, Dragan Jovanović, Milan Kovačević, Mujo Muković, dr Vladimir Orlić, Katarina Rakić, Suzana Spasojević i Vučeta Tošković

Sednici su prisustvovali zamenici članova Odbora: Dejan Andrejević (zamenik Zorana Milekića) i Jovana Jovanović (zamenik Jovana Markovića).

Sednici nisu prisustvovali članovi Odbora: Saša Mirković, Aleksandar Senić i Goran Ćirić, niti njihovi zamenici.

Pored članova Odbora sednici je prisustvovao i narodni poslanik mr Dejan Radenković.

Sednici su prisustvovali iz Republičke agencije za elektronske komunikacije: prof. dr Jovan Radunović, predsednik Upravnog odbora, dr Milan Janković, direktor i dr Dejan Šuput, rukovodilac Službe za opšte poslove.

Na predlog predsednika Odbora, jednoglasno, usvojen je sledeći

D n e v n i r e d

1. Razmatranje Izveštaja o radu Republičke Agencije za elektronske komunikacije za 2013. godinu ( broj 02-2087/14 od 23. juna 2014. godine)
2. Razmatranje predstavki na osnovu predloga Radne grupe Odbora za razmatranje predstavki;
3. Razno.

Pre prelaska na razmatranje utvrđenog dnevnog reda usvojen je zapisnik druge sednice Odbora, održane 28. maja 2014. godine, zapisnik treće sednice Odbora, održane 9. juna 2014. godine, i zapisnik četvrte sednice Odbora, održane 12. juna 2014. godine.

Prva tačka dnevnog reda **– Razmatranje Izveštaja o radu Republičke Agencije za elektronske komunikacije za 2013. godinu**

U uvodnom izlaganju prof. dr Jovan Radunović, predsednik Upravnog odbora Republičke agencije za elektronske komunikacije (u daljem tekstu Agencija), informisao je prisutne da je osnovni zadatak i smisao postojanja Agencije regulacija i dalji razvoj tržišta elektronskih komunikacija. Način poslovanja na takvom tržištu treba da bude ravnopravan za sve učesnike i regionalno pravilno raspoređen. Istovremeno odgovarajućim mehanizmima Agencija reguliše tržište u smisli onemogućavanja monopola, pruža i obezbeđuje kvalitetnu isporuku svih usluga i servisa i optimalno koristi državne resurse, pre svega frekvencije i numeracije, koji su ograničeni.

Direktor Agencije dr Milan Janković je ukazao da je u međuvremenu došlo do ekonomičnog spajanja sa Republičkom agencijom za poštanske usluge i da je ovo poslednji Izveštaj Republičke agencije za elektronske komunikacije. Naglašeno je da se regulacija tržišta u Republici Srbiji mora obezbediti kada su u pitanju elektronske komunikacije, da se u poslednje dve godine ostvaruje prihod od oko 1,6 milij. evra što je oko 5 - 6% BDP, da su najveće investicije bile u sektoru telekomunikacija, a da je kroz zakonske okvire obezbeđeno da operatori imaju predvidive uslove poslovanja.

Fiksna mreža javno-govorna usluga ima potpuno liberalizovano tržište sa 9-10 operatora, a poslednja usluga prenosivost broja u fiksnim mrežama koja je bila nedostajuća u tom sektoru je uneta. Za poslednja tri meseca oko 8.000 korisnika je promenilo svog predhodnog fiksnog operatora, broj fiksnih linija je oko 3 miliona, prihod relativno pada, jer su prenos govora i usluge takve vrste u opadanju i u drugim zemljama, stopa digitalizacije je 99,69%, investicije su povećane u odnosu na predhodnu godinu, ali nedovoljno, jer široko pojasne servise treba učiniti pristupnim krajnim korisnicima.

Kad je reč o mobilnim mrežama imamo 3 operatora koji imaju modernu 3G licencu, oko 9,2 miliona korisnika, prihod 880 mil. evra, investicije 111 mil. evra, a prenosivost broja je obezbeđena tako da je za tri godine oko 220.000 korisnika prenelo broj.

Kad je reč o distribuciji medijskih sadržaja, broj korisnika koji koriste KDS operatore je oko 1,5 mil, broj operatora je 92, prihodi stalno rastu i dostigli su 120 mil. evra. Takođe, kod interneta je stalni porast broja korisnika, ima oko 5,6 mil. korisnika širokopojasnog pristupa preko mobilnih mreža, 220 internet provajdera, a prihod u ovom sektoru raste. U narednom periodu treba raditi na povećanju širokopojasnog pristupa izgradnjom mreža sa optičkim vlaknima. U ukupnom prihodu 56% je mobilna mreža, fiksna 20%, a svi drugi su ispod toga.

Republika Srbija je rangirana između 40 tog i 50 tog mesta kod Međunarodne unije za telekomunikacije od 190 zemalja, koje se rangiraju. Od 2005. godine do 2013. godine Agencija ima stalni suficit i u tom periodu u budžet je uplatila oko 50 mil. evra. U 2013. godini suficit je 869 mil. dinara. Cilj Agencije je da se proces digitalizacije završi do kraja ove godine, da bi se digitalna dividenda koja se oslobodi mogla ponuditi javnim operatorima mobilnih mreža za korišćenje širokopojasnog pristupa. Na taj način država bi obezbedila oko 100 mil. evra prihoda.

U raspravi koja je usledila postavljena su sledeća pitanja: Koliki je godišnji budžet Agencije za 2013. godinu? Koja je odgovornost Agencije u dodeli nacionalnih frekvencija? Kako se dodeljuju frekvencije? Kako se evidentiraju pirati i ko interveniše kada su oni u pitanju? Ko će nadoknaditi štetu, kad je reč o SOS kanalu? Zašto kablovski operatori napuštaju srpski spektar, odlaze u region i emituju se u domaćim kablovskim operatorima?

Predstavnik Agencije je odgovorio da je finansijski plan Agencije za 2013. godinu bio 1 milijardu 486 miliona dinara od čega je potrošeno 617 mil. dinara, a suficit je 869 mil. dinara. Ukupan broj zaposlenih je 108, prosečna plata je oko 65.000-70.000 dinara uz napomenu da treba uzeti u obzir strukturu zaposlenih i da se poštuje zakon koji reguliše maksimalne zarade. Dozvole za emitovanje se izdaju zajedno sa Radiodifuznom agencijom od 2006. godine kad je počeo taj proces, izdato je 154 dozvole za televizije i 359 za radio stanice. Trenutno ima 120 televizija i 309 radio stanica. Dozvole se izdaju u skladu sa Planom raspodele koji na predlog Agencije donosi nadležno Ministarstvo. Agencija vrši kontrolu spektra, uočava ko radi bez dozvole, pronalazi pirate i kontrolori prave izveštaj. Međutim, inspekcija je u Ministarstvu i oni odlučuju o daljem preduzimanju mera protiv pirata. Broj pirata se kreće ispod 10%. Kada je reč o SOS kanalu ukazano je da je sve ono što je traženo na konkursu i dobijeno, pravo SOS kanala je da se žali, a Ratel čeka konačnu odluku suda. Agencija ima rezervni fond za slučaj da spor izgubi, ali treba sačekati odluku suda. Kablovsko distributivni centar sa tehničkog stanovišta reguliše Agencija, a sadržaj i plaćanje reguliše Republička radiodifuzna agencija. Problem je u tome što novi zakon o radiodifuziji i prateći set zakona nije donet, pa to stvara probleme kablovsko distributivnom centru.

Ako se ima u vidu prihod u 2013. godini koji je 1,55 milij. evra, približno isti kao u 2012. godini, postavljeno je pitanje da li se oseća zasićenje kada je reč o potencijalima sektora i kako bi to moglo da izgleda u budućim planovima, tj. da li postoji mogućnost da se unaprede aktivnosti?

Predstavnik Agencije je odgovorio da je u poslednje dve godine Republika Srbija uspela da zadrži trend prihoda, koji je bio relativno visok, i da će problema biti u narednom periodu ako se proces digitalizacije ne završi. Potrebno je širokopojasni pristup ponuditi ruralnim sredinama, raditi na objedinjavanju svih kapaciteta koje poseduju javna preduzeća u Republici Srbiji u cilju formiranja državne infrastrukture, završiti digitalizaciju i ponuditi slobodne frekvencije da bi digitalna dividenda doprinela značajnom povećanju prihoda.

U raspravi je ukazano da je neophodna edukacija tržišta i građana u smislu buduće digitalizacije kad je reč o kupovini novih televizora, i da bi u tome i Agencija trebala da uzme učešća. Uz primedbu da su troškovi poslovanja Agencije prikazani skromno, bez kompletnog finansijskog izveštaja, zatražen je detaljniji Izveštaj o troškovima koje je Agencija imala u 2013. godini, posebno za usluge telefonije.

U odgovoru je pojašnjeno da je Agencija jedan od učesnika procesa digitalizacije, kada je reč o tehničkom korišćenju frekfencija, a da u procesu digitalizacije učestvuju: Republička radiodifuzna agencija, resorno ministarstvo, Ministarstvo kulture i informisanja, kao i posebno JP ,,Emisiona tehnika i veze“, koje je zaduženo za proces digitalizacije. Država razmišlja o seto boksovima, socijalno ugroženima će se pomoći, oni koji imaju kablovski pristup neće imati problem, a plan za kampanju je napravljen. Istovremeno je pojašnjeno da je sa Izveštajem o radu Republičke Agencije za elektronske komunikacije za 2013. godinu dostavljen kompletan finansijski izveštaj sa revizorskim izveštajem u skladu sa Zakonom, da u uredništvu časopisa ,,Telekomunikacije“ rade volonterski, i da će naknadno dostaviti traženi detaljniji Izveštaj o troškovima koje je Republička agencija za telekomunikacije imala u 2013. godini posebno za usluge telefonije.

Predstavnik Agencije je obavestio prisutne da je Odbor u predhodnoj godini održao Javno slušanje na temu ,,Digitalizacija – racionalno korišćenje frekfencijskog spektra“, a da bi u narednom periodu bilo korisno održati javno slušanje na temu ušteda koje bi se ostvarile ako bi se državna telekomunikaciona infrastruktura objedinila u jedno državno preduzeće i na taj način dao doprinos razvoju nacionalne širokopojasne mreže.

U rapravi je izražena i dilema da li je po Zakonu Ratel javna agencija ili nezavisno regulatorno telo. Međutim, kad je reč o prosečnim platama u Agenciji ukazano je da treba imati u vidu da je veliki broj zaposlenih sa visokim obrazovanjem i da postoji problem odliva kadrova zbog zakona o ograničenju plata. Posebno je naglašen problem poslovnog prostora koji još uvek nije rešen.

U diskusiji su učestvovali: Milutin Mrkonjić, Dragan Jovanović, dr Vladimir Orlić, Branka Bošnjak, Zoran Bojanić, Goran Kovačević imr Dejan Radenković.

Odbor je, u skladu sa članom 237. Poslovnika Narodne skupštine, razmotrio Izveštaj o radu Republičke agencije za elektronske komunikacije za 2013. godinu, koji je podnet Narodnoj skupštini na osnovu člana 28. Zakona o elektronskim komunikacijama.

Odbor je, jednoglasno, utvrdio Predlog zaključka povodom razmatranja Izveštaj o radu Republičke agencije za elektronske komunikacije za 2013. godinu, koji podnosi Narodnoj skupštini, sa predlogom da ga Narodna skupština razmotri i donese zaključak po hitnom postupku, u skladu sa čl. 167. i 193. Poslovnika Narodne skupštne.

Z A K Lj U Č A K

povodom razmatranja Izveštaja o radu Republičke agencije za elektronske komunikacije za 2013. godinu

1. Prihvata se Izveštaj o radu Republičke agencije za elektronske komunikacije za 2013. godinu.

2. Ovaj zaključak objaviti u ,,Službenom glasniku Republike Srbije“.

O B R A Z L O Ž E Nj E

Pravni osnov za donošenje Zaključka sadržan je u članu 8. stav 1. Zakona o Narodnoj skupštini („Službeni glasnik RS“, broj 9/10) i članu 239. stav 3. Poslovnika Narodne skupštine („Službeni glasnik RS“, broj 20/12 - prečišćen tekst).

Članom 237. st. 1. i 4. Poslovnika Narodne skupštine („Službeni glasnik RS“, broj 20/12 - prečišćen tekst), predviđeno je da predsednik Narodne skupštine dostavlja izveštaje koje su državni organi, organizacije i tela, u skladu sa zakonom, podneli Narodnoj skupštini, narodnim poslanicima i nadležnom odboru. Nakon razmatranja izveštaja, nadležni odbor podnosi izveštaj Narodnoj skupštini sa predlogom zaključka, odnosno preporuke.

Članom 239. stav 1. Poslovnika Narodne skupštine, predviđeno je da Narodna skupština razmatra izveštaje koje su državni organi, organizacije i tela, u skladu sa zakonom, podneli Narodnoj skupštini, narodnim poslanicima i nadležnom odboru, kao i predlog zaključaka odnosno preporuke nadležnog odbora, na prvoj narednoj sednici. Stavom 3. ovog člana takođe je predviđeno da Narodna skupština, po zaključenju rasprave, donosi zaključak, odnosno preporuku.

Na osnovu člana 28. Zakona o elektronskim komunikacijama („Službeni glasnik RS“, broj 44/10) Upravni odbor Republičke agencije za elektronske komunikacije podnosi Narodnoj skupštini godišnji izveštaj o radu Agencije. Godišnji izveštaj za prethodnu kalendarsku godinu, podnosi se najkasnije do kraja drugog tromesečja tekuće godine.

Upravni odbor Republičke agencije za elektronske komunikacije blagovremeno je podneo Narodnoj skupštini redovan godišnji Izveštaj o radu i aktivnostima za 2013. godinu, koji je Odbor za prostorno planiranje, saobraćaj, infrastrukturu i telekomunikacije razmotrio na sednici održanoj 2. jula 2014. godine.

Odbor je, u skladu sa članu 237. stav 4. Poslovnika Narodne skupštine, podneo Narodnoj skupštini Izveštaj sa Predlogom zaključka, koji je utvrdio na sednici Odbora, sa predlogom da ga Narodna skupština razmotri i donese zaključak po hitnom postupku, u skladu sa čl. 167. i 193. Poslovnika Narodne skupštine.

Odbor je predložio Narodnoj skupštini da zaključak povodom razmatranja ovog izveštaja donese po hitnom postupku, kako bi mogao da se uvrsti u dnevni red prve naredne sednice Narodne skupštine, shodno članu 239. stav 1. Poslovnika Narodne skupštine.

Na osnovu člana 8. stav 3. Zakona o Narodnoj skupštini, zaključci Narodne skupštine objavljuju se u „Službenom glasniku Republike Srbije“.

Za izvestioca Odbora i predstavnika predlagača Predloga zaključka na sednici Narodne skupštine određena je Katarina Rakić, zamenik predsednika Odbora.

Druga tačka dnevnog reda - **Razmatranje predstavki na osnovu predloga Radne grupe Odbora za razmatranje predstavki**

Narodni poslanik Katarina Rakić, je izvestila Odbor o predlozima Radne grupe za postupanje povodom svakog podneska:

- Predstavka Aleksovski Zorana (broj 07-1996/14 od 16.06.2014. godine), biće prosleđena SO Čukarica, Odeljenju građevinske inspekcije;

- Predstavka Jeftić Mirjane (broj 07- 2021/14 od 17.06.2014. godine), biće prosleđena SO Zvezdara, gradu Beogradu-odeljenju građevinske inspekcije, Ministarstvu građevinarstva, saobraćaja i infrastrukture i Zaštitniku građana;

- Predstavka Čarapić Petra (broj 07-30/13 od 18.06.2014. godine), biće prosleđena Ministarstvu trgovine, turizma i telekomunikacija;

- Predstavka Nenadić Ilije (07-2042/14 od 19.06.2014. godine), biće prosleđena Ministarstvu saobraćaja, građevinarstva i infrastrukture;

- Predstavka Preduzeća za audio i video komunikacije ,,AV com“ d.o.o (broj 345-2067/14 od 01.07.2014.godine) biće prosleđena Ministarstvu trgovine, turizma i telekomunikacija.

Odbor je jednoglasno, odlučio da prihvati predloge Radne grupe za postupanje povodom svakog podneska.

Treća tačka dnevnog reda **- R a z n o**

Narodni poslanik Dragan Jovanović, član Odbora, je ukazao da su najveće štete od poplava na infrastrukturnim objektima i da je neophodno sazvati posebnu sednicu Odbora na kojoj bi se razmatrao preliminarni izveštaj o štetama na infrastrukturnim objektima i načinu na koji će se obnavljati. S tim u vezi posebno je naglasio da će procedura za obnavljanje infrastrukturnih objekata po Zakonu o javnim nabavkama dugo trajati, i da je neophodno da se donacije domaćih fizičkih i pravnih lica oslobode PDV-a.

Odbor je jednoglasno prihvatio navedeni predlog, a predsednik Odbora zadužio Katarinu Rakić, zamenika predsednika Odbora, da razgovara sa nadležnim ministarstvom u vezi održavanja ove posebne sednice Odbora.

Na sednici Odbora vođen je tonski zapis.

Sednica je zaključena u 11.45 časova.

SEKRETAR ODBORA PREDSEDNIK ODBORA

Biljana Ilić Milutin Mrkonjić